A BIZOTTSÁG 936/2009/EK RENDELETE
(2009. október 7.)
az Európai Unió és harmadik országok között létrejött, egyes szeszes italok kölcsönös elismeréséről szóló megállapodások alkalmazásáról
(kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EK tanácsi rendelet hatályon kívül helyezéséről szóló, 2008. január 15-i 110/2008/EK európai parlamenti és tanácsi rendeletre (1) és különösen annak 27. cikkére,
mivel:
(1)
Az Európai Unió és harmadik országok között létrejött, egyes szeszes italok kölcsönös elismeréséről szóló megállapodások alkalmazásáról szóló, 1994. június 1-jei 1267/94/EK bizottsági rendeletet (2) jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
Az Európai Unió levélváltás formájában megállapodást kötött az Amerikai Egyesült Államokkal, és megállapodást kötött a Mexikói Egyesült Államokkal egyes szeszes italok kölcsönös elismeréséről és védelméről. Ezek a megállapodások előírják a bennük foglalt kötelezettségek teljesítéséhez szükséges jogszabályi és közigazgatási rendelkezések meghatározott határidőn belüli bevezetését. Annak érdekében, hogy a fent említett termékek részesüljenek az ellenőrzés és a védelem tekintetében biztosított garanciákból, össze kell állítani az Európai Unió által megkötött megállapodások hatálya alá tartozó termékek jegyzékét.
(3)
Az e rendeletben előírt intézkedések összhangban vannak a szeszes italokkal foglalkozó bizottság véleményével,
ELFOGADTA EZT A RENDELETET:
1. cikk
(1) Az e rendelet I. mellékletében szereplő jegyzékben említett harmadik országokból származó termékek ugyanitt feltüntetett megnevezései kizárólag az érintett harmadik országok törvényeivel és rendeleteivel összhangban előállított termékekhez használhatók fel.
(2) A 110/2008/EK rendelet 24. cikkének (1) bekezdésében említett, a szeszes italok védelmére és ellenőrzésére irányuló intézkedések az érintett harmadik országokkal kötött megállapodásban meghatározott feltételek szerint vonatkoznak az (1) bekezdésben említett termékekre.
2. cikk
Az 1267/94/EK rendelet hatályát veszti.
A hatályon kívül helyezett rendeletre történő hivatkozások e rendeletre való hivatkozásnak tekintendők, és a III. mellékletben szereplő megfelelési táblázattal összhangban kell őket értelmezni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. október 7-én.